作者:常建
標題:仙谷遇毛女意知是秦宮人
內容:溪口水石淺，泠泠明藥叢。入溪雙峰峻，松栝疏幽風。垂嶺枝嫋嫋，翳泉花濛濛。夤緣齋人目，路盡心彌通。磐石橫陽崖，前流殊未窮。回潭清雲影，彌漫長天空。水邊一神女，千歲為玉童。羽毛經漢代，珠翠逃秦宮。目覿神已寓，鶴飛言未終。祈君青雲秘，願謁黃仙翁。嘗以耕玉田，龍鳴西頂中。金梯與天接，幾日來相逢。